Det er Avisa Nordland som omtaler overgangen onsdag.

– Det er mange følelser forbundet med dette. For det første er vi glad for å få realisert et salg i dette overgangsvinduet. For det andre er vi glad på vegne av Ibba, som hadde lyst til at overgangen skulle bli en realitet. For det tredje, er det vemodig at vi mister en spiller som er viktig for laget. Det gir oss noen utfordringer, sier klubbdirektør Bjørn Tore Hansen til lokalavisen.

Han vil ikke si noe om hvor mye penger salget genererer, men bekrefter at det er en overgangssum involvert i overgangen.

Ibba Laajab kom gratis til Glimt foran 2013-sesongen. I sine to sesonger på Aspmyra har han scoret henholdsvis 17 og 13 seriemål.

Spissen skal ha signert en toårig avtale med sin nye klubb. Hebei Zhongji FC trenes for øvrig av serbiske Radomir Antic, som tidligere har trent både Real Madrid, Atletico Madrid og Barcelona.